
Жил  Дельоз

СИМУЛАКРУМ И АНТИЧНА ФИЛОСОФИЯ

I. –  П л а т о н  и с и м у л а к р у м ъ т
Какво означава “преобръщане на платонизма”? Така Ницше определя задачата на философията или, по-общо, задачата на философията на бъдещето. Изглежда, че формулата иска да каже: да се заличи светът на същностите и светът на появленията. Такова намерение обаче не би било присъщо за Ницше. Двойното отхвърляне на същностите и появленията води началото си от Хегел и дори още от Кант. Съмнително е Ницше да иска да каже същото. Нещо повече, подобна формула за преобръщането е неподходяща, защото е абстрактна; оставя в сянка мотивацията на платонизма. Преобръщането на платонизма трябва да означава точно обратното – да се хвърли светлина върху тази мотивация, да се “последва по петите”, така както Платон прави със софиста.
В много общи термини мотивацията на теорията на Идеите трябва да се потърси от страната на една воля за подбор, за разпределение. Въпросът е да се прави разлика. Да се различават самото “нещо” и неговите образи, оригиналът и копието, образецът и симулакрумът. Но равнозначни ли са всички тези изрази? Платоническият проект се явява истински само ако се отнесем към метода на различаването. Защото този метод не е просто диалектически подход сред другите. Той събира цялата мощ на диалектиката, за да я претопи с друга мощ и така представя цялата система. Отначало бихме казали, че методът се състои в това един род да се раздели на противоположни видове, за да се подведе търсеното нещо под съответния вид: такъв би бил процесът на продължителното специфициране при търсенето на определение за риболов с въдица. Но това е само повърхностният аспект на различаването, неговият ироничен аспект. Ако се вземе насериозно, възражението на Аристотел би било напълно основателно: различаването ще бъде лош, нелегитимен силогизъм, понеже ще липсва един среден термин, който примерно би могъл да ни накара да заключим, че риболовът с въдица се отнася към изкуствата за придобиване, придобиване чрез улов и т.н.
Истинската цел на различаването трябва да се потърси другаде. В Държавникът се стига до първото определение: държавникът е пастир на хората. Ала изскачат лекарят, търговецът, земеделецът, всякакви съперници, за да кажат: “Аз съм пастирът на хората”. Във Федър става дума да се определи безумието и по-точно имащото основание обезумяване, или истинската любов. Там също изскачат много претенденти, които казват: “Вдъхновеният, влюбеният съм аз”. Следователно, целта на различаването съвсем не е да се раздели един род на видове, но много по-дълбоко да се отберат следващи линии: да се отличат претендентите, да се отличи чистото от нечистото, автентичното от неавтентичното. Оттук и постоянната метафора, която сближава различаването с изпробването на златото. Платонизмът е философската Одисея; платоническата диалектика не е диалектика на противоречието или противоположността, а диалектика на съперничеството (amphisbetesis), диалектика на съперниците или претендентите. Същността на различаването не се появява в ширина, в определянето на видовете на един род, а в дълбочина, в отбора на последващото. Подбор на претендентите, разграничаване на истинския от фалшивите претенденти. 

За осъществяването на тази цел Платон отново си служи с ирония. Защото, когато различаването стигне до истинската задача на подбора, всичко се случва, сякаш то отказва да я изпълни и бива сменено от някой мит. Така, във Федър митът за кръговрата на душите, изглежда, прекъсва усилието на различаването; същото е в Държавникът с мита за древните времена. Такава е втората клопка на различаването, втората ирония, измъкването, привидното измъкване или привидният отказ. Защото в действителност митът не прекъсва нищо; напротив, той е интегрален елемент на самото различаване. Различаването има способността да преодолява двойствеността на мита и на диалектиката и да обединява в себе си силата на диалектиката и силата на мита. Със своята винаги кръгова структура митът е разказ за основаване. Той позвовлява да се издигне модел, съобразно който ще е възможно да се отсъдят различните претенденти. Всъщност, това, което трябва да бъде основано, е винаги една претенция. Претендентът се позовава на някакво основание и неговата претенция се оказва добре основана или зле основана, неоснователна. Така във Федър митът за кръговрата излага какво душите са успели да видят от Идеите, преди да се въплътят: с това той ни дава селективен критерий, според който основателното обезумяване, или истинската любов принадлежи на душите, които много са видели и които имат много приспани, но възстановими спомени – обратно, сетивните, забравящи и малко видели души са разобличени като фалшиви претенденти. Същото е в Държавникът: кръговият мит показва, че определянето на държавника като “пастир на хората” подхожда буквално само на древния бог; но от това се отключва критерий за селекция, според който различните хора на полиса участват неравно в митичния модел. Накратко, една избирателна причастност отговаря на проблема на селективния метод.  
Участието в най-добрия случай означава притежание на второ място. Оттук и известната неоплатоническа триада: непричастваемо, причастно, участващо. Би могло да се каже още: основанието, обектът на претенцията, претендентът; бащата, дъщерята и годеникът. Основанието притежава нещо на първо място, но дава на някой да участва в него, дава го на претендента, притежател на второ място, доколкото е съумял да се справи с изпитанието на основанието. Причастното е това, което непричастваемото притежава на първо място. Непричастваемото дава участие, дава причастното на участващите: справедливостта, качеството справедливо, справедливите. И несъмнено в тази избирателна причастност трябва да се различават всякакви степени, цяла йерархия: нима няма притежател на трето, на четвърто място и така нататък до безкрай в деградирането, чак докато се стигне до онзи, който вече не притежава нищо освен сянка, мираж, самият той мираж и сянка? Подробно е разграничението в Държавникът: истинският държавник, или основателният претендент, после роднини, помощници, роби, чак до привидните и фалшификаторите. Върху последните тегне проклятие: те въплъщават лошата сила на фалшивия претендент.

Така митът изгражда вътрешния модел или основанието-изпитание, според което претендентите трябва да бъдат съдени, а претенцията им премерена. При това условие различаването преследва и постига своята цел, която не е обособяването на понятието, а автентичността на Идеята, не е определянето на вида, а отборът в линията на последващото. Как обаче да си обясним, че от трите големи текста върху различаването – Федър, Държавникът и Софистът, в Софистът липсва какъвто и да е основаващ мит? Причината е проста. В Софистът методът на различаването парадоксално се използва не за да се оценяват точните претенденти, а, обратното, за да се преследва лъжливия претендент като такъв, да се определи битието (или по-скоро не-битието) на симулакрума. Самият софист е битието на симулакрума, сатирът или кентавърът, Протей, който се намесва и промъква навсякъде
. Но в този смисъл е възможно краят на Софистът да съдържа най-необичайното приключение на платонизма: понеже търси откъм страната на симулакрума и се надвесва над неговата пропаст, в момент на просветление Платон открива, че той не е просто лъжливо копие, а поставя под въпрос самите понятия за копие... и образец. Крайното определение на софиста води дотам, че не вече не го различаваме от Сократ
: иронизатора, действащ самостоятелно с кратки аргументи. Трябвало ли е иронията да бъде тласната чак дотам? И дали Платон пръв не е посочил накъде става преобръщането на платонизма?     

* * *
Тръгнахме от едно първо определение на платоническия мотив: да се различат същността и привидността, умопостигаемото и сетивното, Идеята и образът, оригиналът и копието, моделът и симулакрумът. Виждаме обаче, че тези изрази нямат еднаква стойност. Различаването се измества към два вида образи. Копията са притежатели на второ място, добре основани претенденти, гарантирани от подобието; симулакрите са като фалшивите претенденти, изградени върху неподобието, включващо извращаване, отклонение от същността. В този смисъл Платон разделя на две сферата на образите-изображения: от една страна, копия-образи (copies-icônes), от друга, изображения-илюзии
 (simulacres-phantasmes). Тогава можем по-добре да определим цялостната платоническа мотивация: въпросът е да се направи подбор на претендентите, като се различат добрите от лошите копия или, по-скоро, винаги добре основаните копия и симулакрите, винаги увредени в неподобието. Трябва да се осигури победата на копията над симулакрите, да се отблъснат симулакрите и да се държат приковани най в дъното, за да им се попречи да се изкачат на повърхността и да се “вмъкнат” навсякъде.

Голямата и явна двойност, Идеята и образът, присъства само с тази цел: да се осигури скритото различаване между двата вида образи, да се даде конкретен критерий. Защото, ако копията или изображенията са добри и основани образи, то е, защото са надарени с подобие. Но подобието не трябва да се разбира само като външно отношение: то отива по-малко от едно нещо към друго, отколкото от едно нещо към една Идея, защото Идеята съдържа изграждащите връзки и пропорции на вътрешната същност. Подобието е вътрешно и духовно и затова е мярка на всяка претенция: копието е наистина подобно на нещо единствено в мярката, в която е подобно на Идеята на нещото. Претендентът съответства на обекта само доколкото се моделира (вътрешно и духовно) върху Идеята. Той заслужава качеството (например качеството справедливо) само доколкото се основава върху същността (справедливостта). Накратко, висшата идентичност на Идеята основава добрата претенция на копията и я основава върху вътрешно или производно подобие. 

Да разгледаме сега другия вид образи, симулакрите: те претендират за обекта, качеството и т.н. изотдолу, с помощта на агресия, инсинуация, преобръщане, “срещу бащата” и без да минават през Идеята
. Неоснователна претенция, която прикрива неподобието като нарушено отвътре равновесие.

Ако за симулакрума казваме, че е копие на копието, безкрайно деградирал образ, безкрайно разхлабено подобие, то минаваме на страната на отнасящото се до същността: разликата по природа между симулакрум и копие, аспекта, посредством който те образуват двете половини на различаването. Копието е образ, изпълнен с подобие, симулакрумът е образ без подобие.Това понятие ни е станало близко благодарение на силно вдъхновения от платонизма катехизис: Бог е направил човека по свой образ и подобие, но заради греха човекът е загубил подобието, запазвайки при все това образа. Станали сме симулакри, загубили сме моралното съществуване, за да навлезем в естетическото съществуване. Предимство за катехизиса е, че слага ударение върху демонския характер на симулакрума. Несъмнено той продължава да произвежда ефект на подобие; но това е ефект като цяло, напълно външен и създаден чрез средства, твърде различни спрямо средствата, действащи в образеца. Симулакрумът е изграден върху неравенство, върху различие и интериоризира несходство. Ето защо не можем дори да го определим по отношение на образеца, който се налага на копията, образеца на Същото, от който произтича сходството на копията. Ако симулакрумът все още има образец, това е друг образец, образецът на Другото, от който произтича вътрешно несходство
. 

Да приемем голямата платоническа триада: ползващият, произвеждащият, подражателят. Ползващият е на върха на йерархията, защото съди за целите и разполага с истинско знание , което е знанието на образеца или Идеята. Копието може да бъде наречено подражание в мярата, в която възпроизвежда образеца; но тъй като това подражание е умствено, духовно и вътрешно, копието е истинско произведение, което се регулира по изграждащите отношения и пропорции на същността. В доброто копие винаги има произвеждащо действие и съответно на него правилно мнение, ако не и знание. Виждаме следователно, че подражанието се определя в негативен смисъл само когато вече не е нищо друго освен симулация, отнася се само до симулакрума и посочва единствено външния и непродуктивен ефект на сходството, постигнат чрез измама или преобръщане. Тогава също има не правилно мнение, а своеобразна иронична среща, която замества начина на познание, едно изкуство на срещането извън знанието и мнението
. Платон уточнява как се постига този непродуктивен ефект: симулакрумът вплита големи измерения, дълбочини и дистанции, които наблюдателят не може да овладее. Точно защото не ги овладява, той получава впечатление за сходство. Симулакрумът включва в себе си диференциалната гледна точка; наблюдателят е част от самия симулакрум, който се трансформира и деформира заедно със своята гледна точка
. Накратко, в симулакрума има едно лудо ставане, безгранично ставане като това във Филеб, където “повечето и по-малкото вървят винаги отпред”, едно винаги различно ставане, преобръщащо дълбочините, способно да се измъкне от равното, границата, Същото или Подобното: винаги повече или по-малко едновременно, но никога равно. В желанието си да осигури победа на образите над симулакрите платонизмът си поставя за цел да наложи граница на това ставане, да го подреди към същото, да го направи подобно – а частта, която продължи да се бунтува, да бъде оттласната възможно най-дълбоко, затворена в пещера на дъното на Океана.

* * *

Така платонизмът основава цялата област, която философия  ще признае за своя: областта на репрезентацията, изпълнена с копия-образи и определена не във външно отношение спрямо обект, а във вътрешно отношение спрямо образец или основание. Платоническият образец е Същото: в смисъла, в който Платон казва, че Справедливостта не е нищо друго освен справедлива, Мъжеството мъжествено и т.н. – абстрактното определение на основанието като онова, което притежава на първо място. Платоническото копие е Подобното: претендентът, получаващ на второ място. На чистата идентичност на образеца или оригинала отговаря сходството с образеца, на чистото подобие на копието отговаря така нареченото подражателно подобие. Все пак не може да се каже, че платонизмът доразвива мощта на репрезентацията сама по себе си: задоволява се да маркира областта, тоест да я основе, да я включи в подбора, да изключи всичко, което би разбъркало нейните граници. Но разгръщането на репрезентацията като добре основана и ограничена, като крайна репрезентация е по-скоро обект на Аристотел: репрезентацията пресича и покрива цялата област от най-високите родове до най-малките видове и тогава методът на различаването възприема своя традиционнен ход на специфициране, какъвто не е имал при Платон. Можем да припишем и трети момент, когато под влияние на християнството вече не се търси само да се основе репрезентацията, да се направи възможна или пък да се специфицира или определи като крайна; стремежът е репрезентацията да се направи безкрайна, да има значение с претенцията си върху безграничното, да може да завладява безкрайно голямото, също както и безкрайно малкото, отваряйки се към Битието отвъд на най-големите родове и битието отсам на най-малките видове.

Този опит бележат с гения си Лайбниц и Хегел. Ако въпреки всичко по такъв начин не се излиза от елемента на репрезентация, то е, защото остава двойното изискване на Същото и Подобното. Просто Същото е намерило безусловен принцип, способен да му осигури господството в безграничното: достатъчното основание; а Подобното е намерило условие, чрез което има приложение към безграничното: схождането в едно (конвергентността) или континуитета. Наистина, едно толкова богато понятие като Лайбницовата съвъзможност (compossibilitas) означава следното: монадите са уподобени на отделни точки, всяка серия, която се стича около една от тези точки, продължава в други серии, стичащи се около други точки; един друг свят започва в съседство на точките, които биха предизвикали раздалечаването на получените серии. Вижда се следователно как Лайбниц изключва раздалечаването, като го разпределя в “несъвъзможните” и запазва възможно най-голямата конвергентност или континуитет като критерий за най-добрия възможен свят, тоест реалния свят. (Лайбниц представя другите светове като не толкова основателни “претенденти”). Същото се отнася за Хегел: наскоро бе посочено до каква степен кръговете на диалектиката се въртят около един център, основават се на един център
. С моноцентризма на кръговете или конвергентността на сериите философията не напуска елемента на репрезентацията, когато тръгва да завладява безкрайното. Опиянението й е престорено. Тя преследва винаги една и съща задача – Иконологията, като я адаптира към спекулативните изисквания на християнството (безкрайно малкото и безкрайно голямото). И винаги има подбор на претендентите, изключване на ексцентричното и разминаващото се в името на висша финалност, същностна реалност или дори в името на определен смисъл на историята.
* * *

Естетиката страда от раздираща двойственост. От една страна, тя посочва теорията на сетивното възприемане като форма на възможен опит; от друга страна, теорията на изкуството като рефлексия на реалния опит. За да се съберат двата опита, е необходимо самите условия на опита като цяло да станат условия на реалния опит; тогава произведението на изкуството от своя страна реално се явява като експериментиране. Знае се например, че някои литературни похвати (другите изкуства имат еквивалентни похвати) позволяват да се разказват множество истории наведнъж. Несъмнено това е основният характер на модерното произведение на изкуството. В случая изобщо не става дума за различни гледни точки върху една и съща, предполага се, история; защото гледните точки остават подчинени на правилото за събиране в едно. Напротив, става дума за различни и разминаващи се истории, сякаш на всяка гледна точка отговаря абсолютно различен пейзаж. Наистина, съществува единност на разминаващите се серии, доколкото се разминават, но това е хаос, винаги извън центъра, който прави едно само с Голямото Произведение. Този безформен хаос, голямата буква на Finnegan’s Wake
, не е какъвто и да е хаос: той е мощ на утвърждаването, мощта да се утвърждават всички хетерогенни серии, доколкото “сгръща” в себе си всички серии (оттук интересът на Джойс към Бруно като теоретик на complicatio
). Между тези основни серии се извършва своеобразен вътрешен резонанс; резонансът възбужда усилено движение, което излиза извън самите серии. Това са характеристиките на симулакрума, когато къса веригите си и излиза на повърхността: тогава той утвърждава своята потъпкана сила, силата на фантазното. Спомняме си още как Фройд посочва, че фантазното е резултат от най-малко две серии, едната от детството, другата след пубертета. Афективната натовареност, свързана с фантазното, се обяснява чрез подхванатия от симулакрите вътрешен резонанс, а впечатлението за смърт, за късане или за разчленяване на живота се обяснява с амплитудата на усиленото движение, което ги увлича. Така се обединяват условията на реалния живот и структурите на произведението на изкуството: дивергентност на сериите, децентриране на кръговете, изграждане на хаоса, който ги съдържа, вътрешен резонанс и движение в амплитуда, агресия на симулакрите
.
В известен смисъл подобни системи, изградени от съ-общаващи се разнородни елементи или хетерогенни серии, са доста обичайни. Това са системи сигнал – знак. Сигналът е структура, където се разпределят разликите на потенциала, и тази структура осигурява общуването на разнородните; знакът е това, което просветва между двете нива на покрайнината, между двете общуващи серии. Всички явления, изглежда, отговарят на тези условия, доколкото намират основанието си в някакъв вид изграждаща диссиметрия, разлика, неравенство: всички физически системи са сигнали, всички качества са знаци. Вярно е все пак, че сериите, които ги ограждат, остават външни; оттук също условията за тяхното възпроизвеждане остават външни за явленията. За да се говори за симулакрум, е необходимо хетерогенните серии да бъдат реално интериоризирани в системата, обхванати или вплетени в хаоса, необходимо е различието им да бъде включено. Несъмнено винаги има подобие между серии, които резонират. Но проблемът не е в това, а по-скоро в статута, в позицията на това подобие. Да разгледаме двете формули: “различава се само това, което има подобие”,”единствено разликите са в отношение на подобие”. Става дума за два прочита на света в степента, в която първият ни приканва да мислим разликата, изхождайки от предварително сходство или идентичност, докато вторият, обратно, ни кани да мислим сходството и дори идентичността като производни от фундаментална разнородност. Първият определя точно света на копията или репрезентациите; той полага света като образ (eikôn). Противоположно на първия вторият определя света на симулакрите. Той полага самия свят като илюзорност. А от гледна точка на втората формула няма особено значение, че първичната разнородност, върху която е построен симулакрумът, е голяма или малка; случва се основните серии да имат съвсем малка разлика. Достатъчно е конституиращата разнородност (disparité) да се мисли в себе си, да не се отсъжда според никаква предходна идентичност и да има dispars
 като единица за мярка и общуване. Тогава подобието може да бъде мислено само като продукт от тази вътрешна разлика. Не е важно толкова дали системата е с голямо външно подобие и малка вътрешна разлика или обратното от момента, в който подобието е произведено върху кривата и разликата, малка или голяма, заема винаги центъра на така децентрираната система.

Тогава преобръщането на платонизма означава да се покажат симулакрите, да се утвърдят техните права между образите или копията. Проблемът вече не засяга различаването Същност – Привидност или Образец – копие. Това различаване действа изцяло в света на репрезентацията; думата е в този свят да стане преобръщане, “залез на идолите”. Симулакрумът не е деградирало копие, той крие позитивна мощ, която отрича и оригинала, и копието, и образеца, и възпроизвеждането.  От най-малко две разбягващи се серии, интериоризирани в симулакрума, на нито една не може да бъде приписан нито оригиналът, нито копието
. Не е достатъчно дори да се привлича някакъв образец на Другото, защото никой образец не устоява на шемета на симулакрума. Няма вече привилегирована гледна точка – не повече, отколкото общ за всички гледни точки обект. Не е възможна йерархия: нито второ, нито трето...Подобието съществува, но е произведено като външен ефект на симулакрума, доколкото той се образува от дивергентни серии и ги кара да резонират. Тъждественото съществува, но е произведено като закона, който включва всички сериии ги кара да се връщат във всяка една серия в хода на предизвиканото движение. В преобърнатия платонизъм подобието се схваща като произтичащо от интериоризираната разлика, а тъждествеността – от Различното като първична мощ. Същността на същото и подобното е единствено да бъдат симулирани, тоест да изразяват функционирането на симулакрума. Няма вече възможен подбор. Бидейки едновременност на събития, нейерархизираното произведение кондензира в себе си съсъществувания. Това е триумфът на мнимия претендент. Той симулира и бащата, и претендента, и годеницата в едно наслагване на маски. Но мнимият претендент не може да бъде наречен така по отношение на предполагаем модел на истината, също както симулацията не може да бъде наречена привидност, илюзия. Симулацията е самото фантазно,  тоест ефектът от функционирането на симулакрума като машинария, дионисийска машина. Става дума за мнимото като мощ, Pseudos, в смисъла, в който Ницше казва: най-високата мощ на лъжата. Изкачвайки се на повърхността, симулакрумът кара Същото и Подобното, образеца и копието да изпаднат под властта на лъжата (фантазното). Той прави невъзможен и реда на причастията, и фиксираното разпределение, и определянето на йерархия. Той установява света на неустановените разпределения и добралите се до победа анархии. Без да е нова основа, дъно, той поглъща всяка основа, предизвиква навсякъде поддаване на основите, но като позитивно и радостно събитие, като продънване: “дали...зад всяка пещера няма, не трябва да има друга, по-дълбока пещера – един по-обхватен, по-чужд, по-богат свят над всяка повърхност, пропаст зад всяка основа, под всяка “обосновка”
. Как Сократ се разпознава в тези пещери, които не са вече неговата пещера? С помощта на каква нишка, след като нишката е загубена? Как би могъл той да излезе и все още да се разграничава от софиста?

Същото и Подобното са симулирани, но това не означава, че са привидности или илюзии. Симулацията посочва мощта да се произвежда ефект. Но това не е само в каузален смисъл, понеже каузалността остава изцяло хипотетична и неопределена без намесата на други значения. Мощта да се произвежда ефект е в смисъла на “знак”, произлязъл от процес на сигнализация; и е в смисъла на “костюм” или по-скоро маска, изразяваща процеса на предрешване, където зад всяка маска има друга и друга...Разбраната по такъв начин симулация е неотделима от вечното завръщане; защото във вечното завръщане се решава преобръщането на образите и подрива на репрезентативния свят. Там всичко става сякаш някакво латентно сдържание се противопоставя на явното съдържание. Явното съдържание на вечното завръщане може да бъде определено съобразно платонизма като цяло: то представя начина, по който хаосът бива организиран под действието на демиурга и по образеца на Идеята, която му налага същото и подобното. В този смисъл вечното завръщане е ....И по този начин се появява в мита за основаването. То полага копието в образа, подчинява образа на подобието. Явното съдържание далеч не представя истината на вечното завръщане, по-скоро дава отличитлния знак за използването и оцеляването на мита в идеология, която повече не го поддържа и е загубила неговата тайна. Редно е да припомним до каква степен гръцката душа общо и платонизмът в частност изпитват отвращение от вечното завръщане, взето в латентното му значение
. Трябва да отдадем право на Ницше, когато разглежда вечното завръщане като своята главозамайваща идея, която се подхранва единствено от езотерични дионисийски източници, пренебрегнати или изтласкани от платонизма. Наистина, редките изложения на Ницше остават за явното съдържание: вечното завръщане като Същото, което кара Подобното да се завърне. Но как да не видим несъответствието между тази плоска природна истина, която не надминава генерализирания ред на сезоните, и емоцията на Заратустра? Нещо повече, явното изложение съществува само за да бъде оборено сухо от Заратустра: веднъж пред джуджето, друг път пред животните си Заратустра отправя обвинението, че в нещо плоско се превръща всичко, което е по друг начин дълбоко, в досаден “припев” всичко, което е от друга музика, в прост кръг всичко, което е другояче извито. Във вечното завръщане трябва да се мине през явното съдържание, но само за да се достигне до латентното съдържание, разположено на хиляди крачки по-надолу (пещера зад всяка пащера...). Тогава онова, което на Платон е изглеждало само като безплоден ефект, разкрива в себе си неизменността на маските, безстрастието на знаците.

Тайната на вечното завръщане е, че то ни най-малко не изразява реда, който се противопоставя на хаоса и го подчинява. Обратно, вечното завръщане е самият хаос, мощта да се утвърждава хаосът. Има пункт, по който Джойс е нецшеанец – когато показва, че vicus of recirculation  не може да засегне и да накара един “хаосмос” да се върти. На мястото на кохерентността на репрезентацията вечното завръщане поставя нещо съвсем различно, своето собствено блуждаене-в-хаоса (chao-errance). Защото между вечното завръщане и симулакрума има толкова дълбока връзка, че едното се съдържа само в другото. Онова, което се завръща, са дивергентните серии, доколкото са дивергентни, тоест, доколкото всяка серия премества разликата си заедно с всички други и всички други, доколкото сгръщат своята разлика в хаоса без начало и край. Кръгът на вечното завръщане е винаги екс-центричен за винаги децентриран център. Клосовски с право казва, че вечното завръщане е “симулакрум на учение”: то наистина е Битието, но само когато “биващото” за своя сметка е симулакрум
. Симулакрумът функционира по такъв начин, че някое подобие се прехвърля обратно и необходимо върху своите базови серии и така необходимо се проектира идентичност върху усиленото движение. Вечното завръщане следователно е пак Същото и Подобното, но доколкото са симулирани, произведени от симулацията, посредством функционирането на симулакрума (воля за мощ). В този смисъл то преобръща репрезентацията, разрушава образите: не предпоставя Същото и Подобното, а, обратното, изгражда единственото Също на това, което различава, единственото сходство на разуподобеното. То е единственото фантазно за всички симулакри (битие за всички биващи), мощта да се утвърждава разминаването и изместването на центъра. Вечното завръщане става обект на по-високо утвърждаване. Под властта на мнимия претендент то кара онова, което е, да минава и да се връща. Не всичко обаче кара да се завръща. То също прави подбор, прави разлика, но не по начина на Платон. Подбирани от него са всички подходи, които се противопоставят на подбора. Изключваното, онова, което бива възпрепятствано да се върне, е предпоставящото Същото и Подобното, онова, което претендира да поправи несъгласуваността, да центрира обратно кръговете или да подреди хаоса, да даде образец и да направи копие. В тъй дългата си история платонизмът успява само веднъж и Сократ пада под ножа. Защото Същото и Подобното стават прости илюзии точно от момента, когато престанат да бъдат симулирани.      
Модерността се определя чрез мощта на симулакрума. На философията се пада не да бъде модерна на всяка цена, нито пък безвременна, а да отключи от модерността нещо, което Ницше означава като несвоевременно – принадлежащо на модерността, но също тъй можещо да се обърне срещу нея: в полза на едно “бъдещо време”. Философията се изработва не в дълбоките гори или по пътеките, а в градовете и по улиците, включително в най-изкуственото, което съдържат. Несвоевременното се установява по отношение на най-отдалеченото минало в преобръщането на платонизма, по отношение на настоящето в симулакрума, схванат като точка на тази критична модерност, спрямо бъдещето - във фантазното на вечното завръщане като вярване в идното. Изкуственото и симулакрумът не са едно и също и дори са противоположни. Изкуственото е винаги копие на копието, което трябва да бъде тласнато дотам, че да промени природата си и да се обърне в симулакрум (момент на Поп-арта). Изкуственото и симулакрумът се противопоставят в сърцевината на модерността там, където тя урежда всички свои сметки, както се противопоставят два начина на разрушение: два нихилизма. Защото има голяма разлика между разрушаването с цел да се запази и увековечи установеният ред на репрезентациите, образците и копията и разрушаването на образците и копията, за да се въведе хаосът, който създава, кара симулакрите да вървят и събаря една илюзия– най-невинната от всички деструкции, тази на платонизма.

